เก็บตก "ชิมช้อปใช้" ยังแห่ลงทะเบียนเต็มล้านตีสาม
คลังปลื้มประชาชนอดหลับอดนอน จองสิทธิ์ "ชิมช้อปใช้" รอบเก็บตกเหนียวแน่น เต็ม 1 ล้านคนตีสาม
3 ต.ค. 2562

คลังปลื้มประชาชนอดหลับอดนอน จองสิทธิ์ "ชิมช้อปใช้" รอบเก็บตกเหนียวแน่น เต็ม 1 ล้านคน ตีสาม
ผู้ข่าวรายงานว่า ประชาชนจำนวนมากยังรอลงทะเบียนชิมช้อปใช้รอบเก็บตกเมื่อวันที่ 3 ต.ค. โดยเต็ม 1 ล้านคน เมื่อเวลา 03.14 น. หรือประมาณตีสาม ทั้งนี้มีผู้ลงทะเบียนไม่ผ่าน 10 ล้านคน ใน 10 วันแรกของการลงทะเบียน ประมาณ 2 ล้านคน ซึ่งจะมีการเปิดลงทะเบียนเก็บตกผู้ไม่ผ่านลงทะเบียน รวมถึงผู้ต้องการลงทะเบียนเข้าโครงการไปถึงวันที่ 15 พ.ย.นี้
ด้านนายลวรณ แสงสนิท สศค. เปิดเผยว่า กระทรวงการคลังจะเปิดให้ประชาชนสามารถลงทะเบียนเพื่อขอรับสิทธิ์ 1,000 บาท จากมาตรการชิมช้อปใช้ต่อไปอีก หลังจากที่ครบกำหนดลงทะเบียนในช่วง 10 วันแรก (23 ก.ย.-2 ต.ค.2562) ที่ 10 ล้านคน แต่ปรากฏว่าเป็นผู้ขอใช้สิทธิ์ที่ไม่ผ่านคุณสมบัติ เฉลี่ยวันละ 2 แสนราย หรือ อีกประมาณ 2 ล้านคน ก็จะเปิดรับสมัครเพิ่มอีกวันละ 1 ล้านคน จนครบกำหนดที่ 10 ล้านคนตามเป้าหมายที่วางไว้ ซึ่งเป็นไปตามกรอบเวลามาตรการ ที่จะสิ้นสุดในวันที่ 15 พ.ย.2562
ด้านนายอุตตม สาวนายน รมว.คลัง โครงการชิมช้อปใช้เฟส 2 จะเริ่มภายในสิ้นเดือนนี้ ตอนนี้ทาง สศค. ประเมินผลโครงการเฟสแรกอยู่เพื่อที่จะดำเนินการในเฟส 2 ต่อไป ส่วนจะมีการให้วงเงินเพิ่มอีกเป็นจำนวน 1,000 บาท และให้กับผู้ลงทะเบียนเดิม 10 ล้านคน หรือ เปิดให้ลงทะเบียนเพิ่มรอบใหม่ ยังไม่ได้ข้อสรุป
รมว.คลัง กล่าวว่า มาตรการชิมช้อปใช้เป็นส่วนหนึ่งที่ช่วยกระตุ้นเศรษฐกิจ ที่ได้รับผลกระทบจากสงครามการค้าโลก เป็นการสร้างความมั่นใจให้กับผู้บริโภคภายในประเทศ ซึ่งกระทรวงการคลังยังหวังว่าเศรษฐกิจปีนี้จะขยายตัวได้ 3%